|  |
| --- |
| **Toimintakertomus 2024** |
| **Eläkkeensaajat VES-Turku ry** |
|  |
|  |
|  |
|  |
|  |
|  |



# Yleistä

Vuosi 2024, yhdistyksemme 35 toimintavuosi, oli merkityksellinen vuosi. Juhlimme kakkukahveilla Linnateatterissa, juhlapuhujana psykologi Pirkko Lahti, sekä palkitsimme pitkään toimineita jäseniämme.

Aikaisemmin keväällä teimme pitkään keskustellun päätöksen ja muutimme yhdistyksen nimen. Pudotimme nimestä alkuosan Valtion, mutta jätimme tunnuksen VES-Turku, koska sillä meidät tunnetaan. Olemme nyt virallisesti Eläkkeensaajat VES-Turku ry.

Eläkeläisten edunvalvonta on ollut esillä keskusteluissa ja kannanotoissa.

Yhdistyksen jäsenmäärään vaikutti useampien iäkkäiden poisnukkuminen, jonkin verran kuitenkin saimme myös uusia. Jäsenmäärä liikkuu sadan jäsenen molemmin puolin. Vuodenvaihteessa meitä oli 103.

Jäsenistö oli erityisen kiinnostunut kulttuurista ja retkistä, joita olikin runsaasti.

Kerhot kokoontuivat säännöllisesti, erityisesti boccia kiinnosti ja pelivuoroja lisättiin. Toritreffeistä tuli menestys, kaivattiin tällaista vapaamuotoista kokoontumista.

Syyskokouksessa saimme uuden puheenjohtajan ja uusia jäseniä hallitukseen.

Kiitos Teille kaikille, jotka olette mahdollistaneet toimintamme jo 35 vuotta. Jokaisen panos on tärkeä, kahvinkeittäjästä puheenjohtajaan. ”Yhdessä olemme enemmän”.

# Hallinto

Yhdistyksen hallituksen puheenjohtajana toimi Eira Pessi ja varapuheenjohtajana sekä tiedottajana Sirpa Vanhala. Hallituksen muut varsinaiset jäsenet olivat kulttuuri- ja matkailuvastaava Ulpu Honkasalo, jäsenasioiden hoitaja Hanna Sinivaara, Eija-Irmeli Lahti sekä sihteeri Tellervo Kaisti. Varajäseninä olivat Dennis Katro ja Martti Pyhältö.

# Kokoukset ja edustukset

Yhdistyksen sääntömääräinen kevätkokous oli 12.3.2024. Kokouksessa oli läsnä 45 äänivaltaista jäsentä. Sääntömääräinen syyskokous pidettiin 12.11.2024 Työväentalossa. Paikalla oli 40 äänivaltaista jäsentä. Hallitus kokoontui Turun Työväenyhdistyksen tiloissa 7 kertaa, kerran kokoonnuttiin Trattoria Wiklundilla, kerran Café Carréssa ja kerran Café Artissa.

EKL:n Varsinais-Suomen piirin kevätkokoukseen sekä syyskokoukseen osallistuivat Sirpa Vanhala ja Eeva Wetterstrand. Sirpa Vanhala osallistui EKL:n V-S piirihallituksen kokouksiin11 kertaa. Jäsenenä piirin kulttuuritoimikunnassa on ollut Ulpu Honkasalo, varalla Raimo Lähdemäki. Eira Pessi on varajäsenenä piirin edunvalvontatoimikunnassa. Eira Pessi osallistui TSL:n sekä kevät- että syyskokoukseen.

# Viestintä

Päätiedotuskanava on yhdistyksen kotisivu, jonka julkinen puoli palvelee jäseniä ja kaikkia sivuilla kävijöitä, hallituksen sivuille on koottu hallitusta tehtävässään palvelevaa tietoa. Yhdistyksellä on oma julkinen Facebook-sivu. Jäsentiedotteita lähetettiin 26 kpl sähköpostilla ja kirjeellä / tekstiviestillä ilman sähköpostiosoitetta oleville jäsenille, joita on vain n. 10 % jäsenmäärästä. Kuukausikokouksissa on rohkaistu jäseniä hakemaan tietoa VESsin ja piirin kotisivuilta.

Yhdistyksen esite uusittiin 10.1.2024, ja sitä jaettiin erilaisissa tapahtumissa. Kuukausikerhoissa tiedotettiin toiminnasta ja tapahtumista.

# Jäsenistö

Jäsenmäärä oli toimintavuoden lopussa 104 jäsentä, joista vapaajäseniä on yksi henkilö. Vuonna 2024 yhdistykseen liittyi 15 uutta jäsentä. Jäsenten merkkipäiviä muistettiin onnitteluadresseilla ja -korteilla.

# Koulutus ja kurssitoiminta

EKL:n 3. – 4.4. järjestämälle Tarjoiluvastaavien kurssille Kuopiossa osallistui Eeva Wetterstrand.

TSL:n kurssille Mikä ihmeen tekoäly 28.8.2024 osallistuivat Ulpu Honkasalo, Rsito Saari, Matti Sarviranta ja Sirpa Vanhala.

Vertaisviestijät-tilaisuuteen 23.10.2024 osallistuivat Airi Saari ja Risto Saari

Yhdistys järjesti 25.11. ja 28.11. kaksi samansisältöistä tilaisuutta Apua elämänmuutoksiin. Tilaisuuksiin osallistui henkilöitä myös muista yhdistyksistä

Piiri järjesti 9.12.2024 kurssin hallitustyöskentelystä. Kurssille osallistuivat Outi Kivinen, Eija-Irmeli Lahti ja Eeva Wetterstrand.

EKL on järjestänyt vuoden 2024 aikana lukuisia verkkoseminaareja.

# Edunvalvonta

Varsinais-Suomen piirin edunvalvontapäivä pidettiin 23.9.2024Raision kaupungintalolla. Tilaisuuteen osallistuivat Eira Pessi ja Risto Saari.

# Verkosta virtaa -toiminta

Verkosta virtaa -toimintaa on jatkettu neljässä eri pisteessä Turussa, VES:n opastajat ovat olleet  
Ruusukorttelissa ja Lehmusvalkamassa. Opastajat ovat olleet mukana K50- messuilla Logomossa yhdessä TSL:n kanssa ja Digiviikoilla pääkirjastossa.

Vuonna 2024 järjestettiin kolme nettikerhoa. Vetäjinä toimivat Matti Sarviranta ja Juhani Pörtfors sekä moderaattorina Sirpa Vanhala. Vieraina kerhossa olivat toukokuussa kansanedustaja, nykyisin europarlamentaarikko Maria Guzenina, lokakuussa kansanedustaja Eeva-Johanna Eloranta ja joulukuun nettikerhon vietimme omin voimin joulutunnelmissa. Nettikerhoissa oli osallistujia n. 20 - 30 henkilöä/kerta.

Verkosta virtaa -toiminta on koettu edelleen erittäin tarpeelliseksi digilaitteiden  
lisääntyessä koko ajan myös ikääntyneiden keskuudessa.

# Virkistystoiminta

Osallistuimme Varsinais-Suomen piirin järjestämille Ystävänpäivänristeilylle ja syysristeilylle, talviriehaan Loimaan Kertunmäessä, kesäjuhlaan Ruissalossa ja Saariston Rengastie -matkalle. Marraskuussa kävimme Lehmirannan lomakeskuksessa jouluruokailussa ja Kai Hyttisen konsertissa. Osallistujia oli 39 henkilöä.

# Kulttuuritoiminta

Vuoden 2024 aikana kävimme katsomassa kahdeksan eri teatterikappaletta: Paula musikaali Raumalla, Jotain hiihdosta Turun Kaupunginteatterissa, Valkopesu Tanssiteatteri Erissä, Dingo musikaali Uittamon paviljongissa, Juice musikaali Valkeakoskella, Rakastettu Johansson-näytelmä Kaarina-teatterissa, Hildur Turun Kaupunginteatterissa ja Raunistula musikaali Linnateatterissa.

Kävimme myös Onnelliset-konsertissa Turun Konserttitalolla. Osallistujia tapahtumissa oli 10 - 40 henkilöä. Kävimme myös Käden taidot messuilla, Iiu Susirajan valokuvanäyttelyssä ja tutustuimme Turun Ortodoksiseen kirkkoon. Osallistuimme myös Runosmäen Eläkkeensaajien järjestämiin elokuvatilaisuuksiin.

# Liikunta

Jäsentemme toimintakykyä ylläpitävää säännöllistä liikuntaa harrastettiin edelleen hyvin monipuolisesti: kävelyä ja muuta ulkoliikuntaa Urheilupuistossa, kuntosaliharjoittelua Impivaaran ja Kupittaan kuntosaleissa, vesiliikuntaa Impivaaran uimahallissa ja bocciaa Runosmäen nuorisotalolla ja Auralassa sekä Piiparinpolun kentällä (touko-elokuu). Ulkoliikunta on avoin tapahtuma, johon osallistui myös Turun Seudun Merieläkeläisiä sekä myös muita kaupunkilaisia. Yhteistoiminta ulkoliikunnassa alkoi Liiku lähellä -toiminnan ja Kotikunnaksen kanssa. Teimme yhteistyötä myös Turun eläkkeensaajien kanssa Auralan boccian merkeissä. Tuolijumppaa pidettiin ennen kuukausikerhoaklo 11.30 alkaen. Tuolijumppaa veti Airi Saari.

Osallistuimme EKL:n ja EKL:n Varsinais-Suomen piirin liikunnan haastekampanjoihin. EKL:n liikunnan haastekampanja toteutettiin 1.3. – 30.4.2024 ja VESsin sijoitus oli 15. V-S piirin yhdistysten välisessä liikunnan haastekampanjassa 1.10. – 30.11.2024 sijoituimme toiseksi. Piirin sisäboccian joukkuemestaruuskilpailut järjestettiin 19. – 20.2.2024. Voittajaksi selviytyi VESssin I-joukkue. Ulkoboccian joukkuemestaruuskilpailuissa 13. – 14.8.2023 VESsin sijoitukset olivat 4., 5. ja 6.

# Tapaamiset ja juhlat

Jäsenten kuukausitapaamisia oli vuoden aikana 9 ja niihin osallistui keskimäärin n. 37 jäsentä. Tapaamiset olivat vakiintuneen käytännön mukaisesti kuukauden toinen tiistai. Kokoontumispaikkana on ollut Turun Työväentalo.

35-vuotisjuhlaa vietettiin 28.5.2024 Linnanteatterin Kulmaravintolassa. Tilaisuuteen osallistui 48 yhdistyksen jäsentä. Tilaisuuden juhlapuhujana oli psykologi Pirkko Lahti omaan lennokkaaseen tyyliinsä. Tilaisuudessa palkittiin yhdistyksen toiminnassa ansioituneita henkilöitä:

Suuransiomerkki Risto Saari

Kultainen ansiomerkki Dennis Katro

Pirjo Mäkelä

Maija-Liisa Salminen

Matti Sarviranta

Reino Varinowski

Hopeinen ansiomerkki Ulpu Honkasalo

Tellervo Kaisti

Eira Pessi

Hanna Sinivaara

# Kerhot

Opintokerhoja on toiminut vuoden aikana seitsemän: boccia-, englannin- ja juttukerhot sekä lukupiiri, mikä toimii nimellä VES- Lukutoukat. Käden taidot –kerho sekä luonto- ja kulttuuriretket –kerho ovat myös jatkaneet aktiivisesti toimintaansa. Uutena Kerhona aloitti joulukuussa Toritreffit.

Lukutoukat on kokoontunut vuoden aikana yhdeksän kertaa Cafe Qwenselissä ja kerran ravintola Koulun pihalla. Olemme lukeneet mielenkiintoisia ja hyvin erilaisia kirjoja. Kirjailijoista mainittakoon mm. Sally Salminen, Raija Oranen, Satu Rämö, Andrej Kurkov ja Sirpa Kähkönen. Runoilijoista ovat olleet esillä mm. Edith Södergran, Jarkko Laine, Märta Tikkanen ja Pentti Saarikoski. Kesäkuussa luimme kesäisiä runoja ja joulukuussa jouluaiheisia tekstejä eri kirjailijoilta. Tapaamisiimme on osallistunut keskimäärin kymmenisen henkilöä. Keskustelu on käynyt vilkkaana. Käsitellyt teokset ovat synnyttäneet mielipiteitä laidasta laitaan. Tutustuessamme erilaisiin maailmankuviin ja kohtaloihin, olemme saaneet perspektiiviä myös omaan elämäämme.

Risto Saaren luotsaaman Juttukerhon, Juke, toiminta 2024 jatkui edellisten vuosien tapaan mutta osallistumishalukkuus on laskenut hieman. Vuonna 2024 kerho kokoontui 9 kertaa ja niissä yhteensä 63 osallistujaa, keskimäärin siis 7 osallistujaa kokoontumiskertaa kohti. Kerhot pidettiin kuukauden kolmansina tiistaina klo 10-11.30. pois lukien kesä-, heinä- ja elokuu. Kokoontumispaikkana Turun Työväentalon 3. kerroksen juhlasali, poikkeuksena joulukuun kerho Cafe Art’issa. Kerhon itseohjautuvuutta tukevat Risto Saari, vetäjä ja Dennis Katro, kirjanpito. Sisällöstä mainittakoon positiivareiden aamunavaukset, lehtipakinat, kuva- ja musiikkivisat, kuulumiset, taukojumpat, erilaiset sanatehtävät, vitsit, keskustelut, muistojen ovi ja muut muistelut.

Englanninkerhon vetäjänä on toiminut Dennis Katro. Kerhon toiminta on ollut vähitellen hiipuvaa, kun osallistujia on ollut vain vähän tai ei lainkaan.

Hanna Sinivaaran vetämä Käden taidot –kerho on kokoontunut Happy Housessa v. 2024 vain kaksi kertaa. Osallistujia on ollut 4 henkeä. Käsitöinä on tehty mm. sukkia ja lapasia.

Luonto- ja kulttuuriretket –kerhon vetäjinä toimivat Ulla-Maarit Raitanen ja Raimo Lähdemäki. Luontoretkiä toteutettiin vuoden aikana yhdeksän ja ne suuntautuivat eri puolille kaupunkia.Retkille osallistui yhteensä 82 henkeä.

Bocciakerhon vetäjänä toimii Martti Pyhältö. Kerho kokoontui tammi-maaliskuussa Runosmäen Nuorisotalolla, kesäaikaan pelattiin Runosmäen Piiparinpolun kentällä ja huhtikuussa ja syys. joukukuussa kokoonnuttiin Lehmusvalmkamassa. Osanotto kerhoon on ollut innokasta. Vuoden aikana kokoontumiskertoja oli 114 ja osanottomäärä oli 1087 eli n. 9,54 heittäjää / kerta. VESsin joukkue voitti piirin sisäboccian piirinmestaruuden, ulkoboccian kisoissa sijoituksemme olivat 4., 5. ja 6. EKL:n sisäbocciassa VESsin joukkue nousi Suomi-sarjasta mestaruussarjaan.

Toritreffeille kokoonnuttiin kahden viikon välein Torikahvila Otavaan. Paikalla oli 5 – 16 henkeä.

# Talous

Yhdistyksen vuosittaiset tulot muodostuvat jäsenmaksuista ja kahvi- ja arpajaistuloista. Lisäksi tuloja on saatu Turun kaupunginhallituksen ja kaupungin liikuntapalvelukeskuksen toiminta-avustuksista.

Turussa 11.3.2025

Hallitus